b'\n_START_ARTICLE_\nPolonca Kova\xc4\x8d\n_START_SECTION_\n\xc5\xbdivljenje\n_START_PARAGRAPH_\nPolonca Kova\xc4\x8d je osnovno \xc5\xa1olo in gimnazijo kon\xc4\x8dala v Ljubljani. Vpisala se je na Filozofsko fakulteto in diplomirala iz primerjalne knji\xc5\xbeevnosti in italijan\xc5\xa1\xc4\x8dine. Na delavski univerzi Cene \xc5\xa0tupar v Ljubljani je vodila te\xc4\x8daje italijan\xc5\xa1\xc4\x8dine in nem\xc5\xa1\xc4\x8dine. Delala je na ljubljanskem svetovalnem centru za otroke in mladostnike, nato pa na Centru za tuje jezike v Ljubljani pou\xc4\x8devala nem\xc5\xa1\xc4\x8dino. Tri leta je ob poklicnem delu urejala stran mladih dopisnikov v Ljubljanskem dnevniku. Pred upokojitvijo je delala kot samostojna kulturna delavka.\n_START_SECTION_\nDelo\n_START_PARAGRAPH_\nPolonca Kova\xc4\x8d je sodobna slovenska mladinska pisateljica. Njeno besedno ustvarjanje je pestro in \xc5\xbeanrsko raznoliko. Obsega pravlji\xc4\x8dno-fantasti\xc4\x8dno in realisti\xc4\x8dno pripovedno prozo, igre, scenarije za televizijski igralni program ter leposlovno pou\xc4\x8dna dela._NEWLINE_Njena prva samostojna izdaja je bila knjiga Zverinice z Ve\xc4\x8derne poti, tej pa so sledile \xc5\xa1e knjige kot so Klepetava \xc5\xbeelva, Jakec in stric hladilnik, Andrejev ni nikoli preve\xc4\x8d, Pet ku\xc5\xbekov i\xc5\xa1\xc4\x8de pravega, \xc5\xa0pelce, Vesoljsko jajce ali 1+1=5, Pti\xc4\x8dje leto in \xc5\xa1e mnogo drugih. Objavlja v razli\xc4\x8dnih otro\xc5\xa1kih revijah (Ciciban, Zlata \xc4\x8debelica ...). Nekatera njena dela so bila prevedena v tuje jezike._NEWLINE_Avtorica tudi prevaja, najbolj je znana po prvem celotnem prevodu Grimmovih pravljic.\n_START_SECTION_\nNagrade\n_START_PARAGRAPH_\nZa delo Kaja in njena dru\xc5\xbeina je prejela ve\xc4\x8dernico, nagrado za najbolj\xc5\xa1o slovensko leposlovno delo. Leta 2009 je prejela Levstikovo nagrado za \xc5\xbeivljenjsko delo. V utemeljitvi nagrade za \xc5\xbeivljenjsko delo Polonci Kova\xc4\x8d je \xc5\xbeirija med drugim zapisala, da je\xc2\xa0\xc2\xbbpisateljica Polonca Kova\xc4\x8d zaslovela \xc5\xbee kar s prvo knjigo, leta 1975 izdanimi Zverinicami z Ve\xc4\x8dne poti, zatem pa je v nekaj desetletjih ustvarila vrhunski opus, ki ga enakovredno sestavljajo pravlji\xc4\x8dno-fantasti\xc4\x8dne \xc5\xbeivalske zgodbe in bolj realisti\xc4\x8dne pripovedi. V delih, kot so Jakec in stric hladilnik, Klepetava \xc5\xbeelva, Zgodbe od A do \xc5\xbd, Te\xc5\xbeave in sporo\xc4\x8dila psi\xc4\x8dka Pafija, Pet ku\xc5\xbekov i\xc5\xa1\xc4\x8de pravega, Vesoljsko jajce ali 1+1=5, Ur\xc5\xa1ke so brez napake, Andrejev ni nikoli preve\xc4\x8d, Kaja in njena dru\xc5\xbeina, Zeli\xc5\xa1\xc4\x8da male \xc4\x8darovnice, na izviren, pogosto humorno iskriv na\xc4\x8din obravnava \xc5\xa1tevilne tematike, ki vznemirjajo ne samo odra\xc5\xa1\xc4\x8dajo\xc4\x8de mladi\xc4\x8de, temve\xc4\x8d nemalokrat tudi njihove odrasle. V slovenskem prostoru izstopa tudi po redki, premalo cenjeni sposobnosti zdru\xc5\xbeevanja pou\xc4\x8dnosti oziroma spoznavnosti z umetni\xc5\xa1kostjo in literarnim pristopom, s \xc4\x8dimer se obravnavane tematike dosti bolj dotaknejo bralcev, kot \xc4\x8de bi jim bile podane samo v suhem, stvarnem jeziku. Polonca Kova\xc4\x8d je poleg tega v lepo sloven\xc5\xa1\xc4\x8dino prestavila nekaj klasi\xc4\x8dnih del svetovne knji\xc5\xbeevnosti, predvsem izstopata njena prevoda celotnih Grimmovih pravljic in Dnevnik Ane Frank. Starej\xc5\xa1ih literarnih \xc4\x8dasov se je dotaknila tudi v svojih zapisih o Andersenu in drugih pravlji\xc4\x8darjih.\xc2\xab'